ธอส. เปิดประมูลบ้านมือสองออนไลน์ ผ่าน Mobile Application : G H Bank Smart NPA  19 ธันวาคมนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อมอบความสุขส่งท้ายปี 2564 ให้กับลูกค้าประชาชนที่ต้องการมีที่อยู่อาศัยเป็นของตนเอง และได้มีโอกาสเลือกซื้อที่อยู่อาศัยในทำเลที่ต้องการและระดับราคาที่เหมาะสม ธอส. จึงได้จัดงาน “ประมูลบ้านมือสอง ธอส. ออนไลน์ ในวันอาทิตย์ที่ 19 ธันวาคม 2564 โดยนำทรัพย์ทั่วประเทศมาออกประมูลในครั้งนี้ รวมกว่า 3,708 รายการ ในราคาลดสูงสุดร้อยละ 40 แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล จำนวน 1,018 รายการ ราคาเริ่มต้นประมูลต่ำสุด 50,000 บาท ส่วนในภูมิภาคได้นำออกประมูลจำนวน 2,690 รายการ ราคาเริ่มต้นประมูลลดสูงสุดถึงร้อยละ 40 จากราคาปกติ เชื่อว่าการประมูลแบบออนไลน์ในครั้งนี้ จะยังคงได้รับความสนใจจากผู้ที่กำลังเลือกที่อยู่อาศัยเป็นของตัวเอง เพราะบ้านมือสองถือเป็นอีกหนึ่งทางเลือกที่ดี เห็นได้จากการขายทรัพย์ NPA ตั้งแต่ต้นปี 2564 จนถึงปัจจุบัน ณ วันที่ 30 พฤศจิกายน 2564 อยู่ที่ 3,309 ล้านบาท และคาดว่าภายในปี 2564 จะขายทรัพย์ได้ไม่ต่ำกว่า 3,500 ล้านบาทสำหรับผู้ที่สนใจสามารถดาวน์โหลด Application : G H Bank Smart NPA และลงทะเบียนเข้าร่วมประมูลแบบออนไลน์ และวางเงินประกันการเข้าร่วมประมูลจำนวน 5,000 บาท ต่อ 1 รายการทรัพย์ ภายในวันที่ 15 ธันวาคม 2564 ซึ่งการประมูล จะแบ่งออกเป็น 4 รอบๆ ละ 30 นาที โดยสามารถดูรายละเอียดรอบการประมูล ได้บนเว็บไซต์  www.ghbhomecenter.com